གསར་རྩོམ་གྱི་ལས་ལ་འཇུག་མཁན་གྱི་རྩོམ་པ་པོ་དག་ནི་དོན་ངོ་མའི་རྩོམ་རིག་གི་ལག་ལེན་པ་ཡིན་ཞིང་།མི་རིགས་ཤིག་དང་དུས་རབས་ཤིག་གི་འགན་འཁྲི་ཕྲག་ཏུ་ལེན་མཁན་གྱི་ཤེས་ལྡན་པའི་དཔུང་ཁག་ཅིག་ཡིན་གཤིས་གསར་རྩོམ་ལས་ལ་རྔོ་ཐུབ་པའི་རྩོམ་རིག་གི་གཞུང་ལུགས་ཤིག་གྲུབ་པར་བྱ་དགོས་པ་རེད།རྩོམ་རིག་གཞུང་ལུགས་ཀྱི་ཐོན་པའི་ནུས་པ་ནི་རྩོམ་པ་པོའི་རྩོམ་རིག་གི་ལག་ལེན་ལས་མངོན་པ་ཞིག་ཡིན་ཞིང་རྩོམ་མཁན་གྱི་རྩོམ་རིག་ཤེས་བྱ་གོང་མཐོར་གཏོང་རྒྱུ་ནི་རྩོམ་རིག་གཞུང་ལ་དབབ་པའི་འོས་འགན་ཞིག་རེད་ལ་རྩོམ་པའི་ཤེས་བྱའི་བྱང་ཚད་མཐོ་ཞིང་རྩོམ་རིག་དགའ་ཞེན་ལྡན་ལ་མི་རིགས་ཀྱི་ལས་དབང་ཕྲག་ཏུ་ཁུར་ནུས་མཁན་གྱི་བོད་ཀྱི་རྩོམ་པ་པོའི་དཔུང་ཁག་ཅིག་འཛུགས་སྐྱོང་བྱ་དགོས་པ་ཡིན།འོ་ན་བོད་ཀྱི་རྩོམ་པ་པོའི་དཔུང་ཁག་སྟོབས་དང་ལྡན་པ་ཞིག་ཇི་ལྟར་འཛུགས་དགོས་སམ།དེས་སྤྱི་ཚོགས་ལ་ཕན་པ་ཡོད་པ་ཞིག་ཇི་ལྟར་བྱ་མིན་ནི་མིག་སྔའི་བོད་ཀྱི་རྩོམ་རིག་གཞུང་ལུགས་དང་རིག་གཞུང་གི་ཁྱབ་ཁོངས་སུ་ལྷག་བསྡད་པའི་གནད་དོན་ཞིག་རེད།གནད་དོན་དེ་ཐག་གཅོད་པར་གཙོ་བོ་བོད་ཀྱི་སྔ་རབས་རྩོམ་པའི་གཞུང་ལུགས་དག་གསར་རྩོམ་གྱི་ཁྲོད་དུ་རྒྱ་ཁྱབ་རང་བཞིན་དུ་འགྲོ་བར་བྱ་རྒྱུ་དེའོ།།